PRM บวกเกือบ 5% นิวไฮรอบเดือน โบรกฯเชียร์ซื้อ เคาะเป้า 10.60 บ. ลุ้นกำไรไตรมาส 3 โตแกร่ง
PRM บวกเกือบ 5% นิวไฮรอบ 1 เดือน โบรกฯเชียร์ซื้อ เคาะเป้า 10.60 บ. ลุ้นกำไรไตรมาส 3/61 โตแกร่ง ล่าสุด ณ เวลา 16.06 น. อยู่ที่ 7.95 บาท บวก 0.35 บาท หรือ 4.61% สูงสุดที่ 7.95 บาท ต่ำสุดที่ 7.65 บาท ด้วยมูลค่าซื้อขาย 18.67 ล้านบาท
8 พ.ย. 2561

ผู้สื่อข่าวรายงานว่า ราคาหุ้น บริษัท พริมา มารีน จำกัด (มหาชน) หรือ PRM ล่าสุด ณ เวลา 16.06 น. อยู่ที่ 7.95 บาท บวก 0.35 บาท หรือ 4.61% สูงสุดที่ 7.95 บาท ต่ำสุดที่ 7.65 บาท ด้วยมูลค่าซื้อขาย 18.67 ล้านบาท

ทั้งนี้ ราคาหุ้น PRM ปรับตัวขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 8.10 บาท เมื่อวันที่ 10 ต.ค.2561
ด้าน บล.กสิกรไทย ระบุในบทวิเคราะห์ แนะนำ “ซื้อ” หุ้น PRM ราคาเป้าหมาย 10.60 บาท/หุ้น โดยประเมินว่ากำไรสุทธิไตรมาส 3/2561 จะอยู่ที่ 269 ล้านบาท เพิ่มขึ้น 36% เทียบจากไตรมาสก่อน และ 90.3% เทียบจากปีก่อน ซึ่งมองว่าการเติบโตในเชิงเทียบจากไตรมาสก่อน ได้รับแรงหนุนมาจากรายได้ที่สูงขึ้นจากธุรกิจเรือขนส่งน้ำมัน จากการควบรวมกิจการกับ Big Sea Co. Ltd และ GPM ของธุรกิจ FSU ที่ปรับสูงขึ้น
ส่วนการก้าวกระโดดในเชิงเมื่อเทียบจากปีก่อน มองว่าเป็นผลจาก GPM ที่ปรับสูงขึ้น ซึ่งได้รับแรงหนุนมาจาก 1) การปรับวิธีการคิดค่าเสื่อม หลังจากที่บริษัทฯ ได้ปรับวิธีการคำนวณราคาซากจาก spot rate ของราคากำจัดซากเรือ ณ สิ้นปี เป็นราคาเฉลี่ยจำกัดซากเรือรอบ 5 ปีจาก 3 ประเทศ และ 2) การขายเรือ FSU ของบริษัทฯ ที่คาดว่าจะทำให้อัตราการดำเนินงานปรับสูงขึ้น ทั้งนี้ หากไม่รวมกำไรพิเศษจากการขายเรือ Amity Star (เรือ FSU) จำนวน 30 ล้านบาท ในไตรมาส 3/2561 คาดว่ากำไรปกติจะอยู่ที่ 249 ล้านบาท หรือเพิ่มขึ้น 14.4% เทียบจากไตรมาสก่อน และ 124.3% เทียบจากปีก่อน